## He Whakarāpopototanga o ngā Kauhau mai i te Whakawātanga Whiriwhiri

## Tūrei 25 Pipiri

**Heamana Satyanand: He aha i whakatūngia ai te Kōmihana a te Karauna?**

E hia ngā tau e tonoa ana e ngā tāngata me ngā whakahaere tokomaha mō tētahi uiui ki te tūkinotanga o te hunga e tiakina ana i Aotearoa.

He mea tono anō tenei Uiui e ngā mōrehu, kaiārahi hapori, ngā iwi me ngā Māori, Te Kāhui Tika Tangata me Te Kotahitanga o Ngā Whenua o te Ao.

I whakahaerehia ētahi uiui i mua me te whakaputanga o ētahi pūrongo:

* Te Wānanga Matatapu mō Ngā Tūroro o Mua o Ngā Hōhipera Mate Hinengaro
* Te Ratonga Whakarongo me te Āwhina Matatapu
* Pūao-Te-Ata-Tū me ētahi atu
* Ngā mahi i oti i ngā kairangahau, hei tauira, te pukapuka a Elizabeth Stanley mō Ngā Tūkinotanga o te Tiaki a te Kāwanatanga *The Road to Hell*

Ahakoa i kitea i ēnei i pā mai ngā mahi tūkino me te kore manaaki he nui tonu ngā mahi hei mahi. I te 1 o Huitanguru 2018 i whakapuakina e te Kāwanatanga te Kōmihana a te Karauna me ngā Tikanga Ārahi hukihuki.

I whakawhitiwhiti kōrero haere mō Ngā Tikanga Ārahi hukihuki mai i te Huitanguru ki te Haratua. Kei roto i Ngā Tikanga Ārahi whakamutunga ko ēnei:

* Ngā whakanōhanga whakapono me te Tiaki a te Kāwanatanga
* He kōrero mō Te Tiriti o Waitangi

Ko tētahi mea tino hira mō ngā Kaikōmihana i roto i te Uiui ko te WHAKARONGO ki ngā mōrehu. Ka kōrero atu ngā mōrehu ki te Kaikōmihana mō ngā mea i pā ki a rātau. Ina ka whakarongohia rātau ko te manako ka āwhina tēnei i ngā mōrehu ki te whakaora haere.

Ko tētahi atu mea hira ko te whiriwhiri:

* Te take i whakaurua ai te tangata kia tiakina e te kāwanatanga
* He aha ngā mahi tūkino i pā mai, ā, he aha ai
* Ngā pānga o te tūkinotanga

Me ako tātau mai i ēnei kia mātua whakarite ai e kore rawa e pā mai anō. He mōhio te nuinga o ngā tāngata ki tētahi i tūkinohia i te wā e tiakina ana e te kāwanatanga. Kei te hiahia mātau kia tautoko mai a Aotearoa whānui kia taea e mātau ā mātau mahi ki te takahuri i te āhua o tā tātau tiaki ā-Iwi nei i ā tātau tamariki me ētahi atu e noho whakaraerae ana.

**Kaikōmihana Shaw: He aha te Kōmihana a te Karauna?**

Ko te Kōmihana a te Karauna:

* He mea whakatū ki te tuku pūrongo mō ngā mea tino hira ki te iwi whānui
* Nō te Ture Uiui 2003 tōna mana
* Koinei te momo uiui tino whai mana i Aotearoa
* He motuhake mai i te Kāwanatanga

I whiwhi te uiui i Ngā Tikanga Ārahi whakamutunga i te 12 o Whiringa-ā-rangi 2018, ā, ka rongo i ngā whakaaturanga mai i te 3 o Kohitātea 2019. He uiui nui, uaua hoki, ka mutu he roa te wā i pau ki te whiriwhiri me pēhea te whakahaere.

Te āhua o tā mātau mahi i ngā mahi:

* Ka aronui mātau ki ngā hiahia o ngā morehu me ō rātau whānau, hapū, iwi, kaitautoko hoki
* Ka mahi ngātahi me ngā iwi me te Māori
* Me mātua whakarite ka taea e te hunga hauā me rātau i pā ki ngā raruraru hinengaro te whai wāhi mai
* Ka tōkeke te āhua o tā mātau mahi me ngā tāngata katoa, whakahaere hoki ka whai wāhi mai - engari kāore e tino taka rawa ki te taha ture

I kōrero mātau ki ngā rōpū rerekē maha, tāngata hoki mō te āhua o tā mātau whakahaere i te Uiui:

* I hui mātau me ngā tāngata e mahi ana i ngā uiui āhua ōrite i tāwāhi
* I hui mātau me te hunga whai pānga i Aotearoa

Ka noho tuwhera mātau ki ngā whakaaro hei whakapai ake i te āhua o tā mātau mahi.

Ka tirotiro te Kōmihana a te Karauna i ngā mahi tūkino i pā i waenga i te tau 1950 ki te 1999 ENGARI ka āhei anō mātau ki te tirotiro ki mua atu i te 1950, ā, muri hoki i te 1999 hei āwhina i a mātau ki te tuku i ā mātau whakatau.

E rua ngā wāhanga o tā mātau mahi:

* Te tirotiro ki ngā wā o mua ki te whiriwhiri i aha, ā, he aha ai
* Te tirotiro ki ngā pūnaha onāianei mō te ārai me te pūrongo i ngā tūkinotanga

He rerekē tēnei Uiui ki ērā o mua:

* He tino whānui te awhe. Kāore te Uiui i te whāiti ki ngā mahi taitōkai anake, engari ko ngā momo tūkinotanga katoa, kore mahi manaaki hoki i:
	+ - Ngā wāhi toko i te ora
		- Ngā wāhi hauora me te hauātanga
		- Ngā āhuatanga mātauranga
		- Ngā herehere pirihimana, kōti hoki me ngā mahi kawe i ngā wāhi tiaki a te Kāwanatanga
		- Ngā wāhi tiaki ā-kāinga, ētahi atu wāhi hoki i riro mā ngā whakanōhanga hāhi hei whakahaere i ngā mahi tiaki i te tangata (ngā hāhi me ngā whakapono katoa)
* Kei a mātau te mana ki te whakahau i te tangata me ngā pokapū ki te tuku mai i ngā tuhinga ka tonoa e mātau. Ka taea hoki e mātau te tangata te whakahau kia noho hei kaiwhakaatu me te whakautu i ā mātau pātai.
* Ka āhei ngā tāngata katoa ki te mātaki i ngā whakawātanga tūmatanui. He tino hira tēnei mō te āhuatanga tuwhera.

Kua whakaae ngā Kaikōmihana ki ngā pou e 8 mai i Ngā Tikanga Ārahi hei ārahi i ā rātau mahi:

* Reo
* Ngā āhuatanga o te kuhu kia tiakina
* Te āhua me te whānui o ngā tūkinotanga
* Te pānga o ngā tūkinotanga
* Ngā āhuatanga o te pūnaha
* Te puretumu me te whakarauoratanga
* Te takahuri i te āhua o tā tātau tiaki tangata
* Te Tiriti o Waitangi

Ko te rongo i te **reo** o te hunga katoa ka whakauru mai kei te iho o ā mātau mahi. Ki te kore rātau kua kore he Uiui.

He Poari Whakahaere Pātui Māori tō mātau me tētahi Kaupapa **Te Tiriti o Waitangi**. Kua tīmata tā mātau mahi whakawhitiwhiti me te Māori.

Ko ngā uara o te Kōmihana ko te:

* Tika me te tautika
* Motuhaketanga me te manawanui
* Ngākau tuwhera
* Aroha

Ka tukuna e mātau he pūrongo mō te wā hei te Hakihea 2020 kei roto ko ēnei:

* He aha ngā akoranga i tēnei wā
* Ngā kaupapa matua
* Te maha o te hunga i pā kinotia
* Ngā tūtohutanga i tēnei wā

Hei te Kohitātea 2023 ka tukuna te pūrongo whakamutunga, ā, ka whakaurua atu ā mātau tūtohutanga ki te Kāwanatanga me ngā whakanōhanga whakapono mō:

* Ngā huringa ki te ture me ngā tikanga
* Me pēhea te aukati me te urupare ki ngā tūkinotanga ā muri ake
* Me pēhea te tautoko i te hunga i tūkinohia
* Me pēhea te whakarite i ngā kino i pā mai
* Ngā whakapāha

Kāore e taea e te Kōmihana a te Karauna te tuku whiu, ā, kāore e taea te tangata te whakahara mō tētahi taihara. Ka taea e mātau te āwhina ngā tāngata ki te haere ki Ngā Pirihimana, ka mutu i whakatūhia e mātau he tukanga mō tēnei.

Ka whakaū ngā Kaikōmihana kia noho motuhake, tōkeke hoki mō te katoa o te Uiui.

**Kaikōmihana Alofivae: Ka pēhea te mahi a te Kōmihana a te Karauna i ana mahi?**

Ka whakamahia e te Kōmihana a te Karauna ngā tikanga e whā hei whakatutuki i ngā mahi e rārangi i roto i Ngā Tikanga Ārahi

* **Ngā wāhanga tūmataiti**
* Ngā whakawātanga tūmatanui me ngā rōpū hui whiriwhiri kōrero
* Rangahau me te kaupapahere
* Te takawaenga me te whakawhiwhiti ā-hapori

I tētahi **hui tūmataiti** ka taea e ia mōrehu te tuku ō rātau wheako mō ngā tūkinotanga ki tētahi Kaikōmihana. Ka rongohia rātau, ka āhukahukatia rātau. He maha ngā mōrehu i kī he wāhanga hira tēnei nō te ara whakarauora.

Ngā mōhiohio mō ngā hui tūmataiti:

* Ka kōwhiria e ngā mōrehu ngā mea e hiahia ana rātau ki te tuari, ā, ko rātau kei te whakahaere i taua wāhanga
* Ka tuhia e te kaiwhakarite i te hui ngā kōrero
* He matatapu ngā hui
* Ka whakapā atu ngā kaimahi Kōmihana ki ngā mōrehu i mua i tā rātau hui ki te whakarite kia tau, kia haumaru rātau
* Ka tukuna he mōkī mōhiohio ki a rātau i mua i te hui me ngā taipitopito mō te Uiui, te tukanga o te hui tūmataiti me ngā kaimahi a te Kōmihana a te Karauna

I tēnei wā 70 ngā tāngata i whai wāhi mai ki ngā hui tūmataiti. Ka whakamoemiti atu mō tō rātau kaha me tō rātau māia. I whiwhi whakahokinga kōrero mai i a rātau ka āwhina mai i a mātau me ā mātau hui ā muri ake.

He mea nui te haumaru o ō mātau mōrehu ki a mātau i ēnei hui. Kei te whakamahia e mātau tētahi tukanga ā-kahupō hei whakarite kei te tukuna e ngā tāngata ō rātau wheako i tētahi wāhi haumaru.

Ka hunaia nā wai ngā mōhiohio mai i ngā hui tūmataiti, ka mutu ka whakamahia i roto i ngā pūrongo me te whiriwhiri i ngā kaupapa mō ngā whakawātanga tūmatanui.

Kei ngā mōrehu anō te tikanga ki te tuhi mō ō rātau wheako. Arā, ka taea e mātau te whiwhi kōrero mai i te hunga tokomaha ake i konei me tāwāhi.

Ka taea anō e mātau te whakahaere hui tūmataiti i ētahi atu wāhi, perā i te marae.

I waitohua e te Kōmihana a te Karauna tētahi whakaaetanga me Te Ara Poutama Aotearoa kia taea ai te rongo kōrero mai i te hunga i rō whare herehere.

Nō reira e 800 rau ngā tāngata kua rēhita, me rātau kei te hiahia ki te whakaputa ā-whānau i ō rātau whakaaro, mō tētahi rānei kua mate atu. Nā te māia o ngā mōrehu e taea e mātau ēnei mahi te mahi. Mā ō kōrero, me ngā kōrero a te hunga tokomaha, ka taea e mātau ngā tūtohutanga kaha, toitū hoki te tuku.

**Kaikōmihana Erueti: Ngā Whakawātanga Tūmatanui, Ngā Hui Whiriwhiri Kōrero me te Rangahau**

Ka whakamahia e te Kōmihana a te Karauna ngā tikanga e whā hei whakatutuki i ngā mahi e rārangi i roto i Ngā Tikanga Ārahi

* Ngā wāhanga tūmataiti
* **Ngā whakawātanga tūmatanui me ngā rōpū hui whiriwhiri kōrero**
* **Rangahau me te kaupapahere**
* Te takawaenga me te whakawhiwhiti ā-hapori

**Ngā whakawātanga tūmatanui**

Ka whakahaerehia ngā whakawātanga tūmatanui i muri i te tūhura i tētahi kaupapa. I tētahi whakawātanga tūmatanui ka tukuna e ngā kaiwhakaatu ngā whakaaturanga i raro oati.

Tērā pea ko ngā kaiwhakaatu ko:

* Ngā mōrehu e hiahia ana ki te tuku whakaaturanga
* Ngā nanakia e whakapaetia ana
* Ngā māngai nō ngā whakanōhanga

Ka tukuna tūmatanuitia ngā whakaaturanga kia taea ai te werowero ngā whakanōhanga mō ngā mea i pā mai i raro i a rātau.

I muri i ia whakawātanga tūmatanui ka tukuna e te Kōmihana ngā kitenga mō ngā mea i pā mai, ā, me te wāhi i hē te pūnaha. Ka tuhia anō pea e mātau tētahi pūrongo hei tuku whakaaturanga me ngā kitenga.

Ka tū tā mātau hui tūmatanui tuatahi hei te Whiringa-a-nuku, Whiringa-ā-rangi 2019 rānei, ā, ka whakauru mai i ngā kaupapa ka aro atu mātau ā te 2020 (e kīia ana ko tētahi whakawātanga horopaki).

I ngā whakawātanga katoa ka tirotirohia e mātau:

* Te take i whakaurua ai te tangata kia tiakina e te kāwanatanga
* He aha ngā tūkinotanga me te kore manaaki i pā mai
* He aha i pā mai ai
* Ngā pānga o ēnei
* He aha ngā akoranga, ā, he aha ngā huringa e hiahiatia ana
* Te pai o te mahi a te pūnaha i tēnei wā
* Me pēhea te whakapai ake i ngā mahi ā muri ake

**Ngā hui whiriwhiri kōrero**

Ka taea anō e mātau te hui me ngā rōpū kaingākau mō ia take ki te:

* Rongo i ngā momo tirohanga rerekē
* Āwhina ki te arotahi i ā mātau tūhuratanga
* Whakamātautau i ā mātau kitenga me ngā tūtohutanga

**Te rangahau**

Ka tautoko ā mātau mahi rangahau i ā mātau tūhuratanga me te āwhina i a mātau ki te kohikohi whakaaturanga mō ngā whakawātanga tūmatanui.

Ka whakaputaina e mātau ngā pūrongo rangahau mō ngā kaupapa rerekē puta noa i te Uiui.

Ka arohaehaetia e te Kōmihana a te Karauna ngā pūrongo o mua ake me te whakakīkī i ngā whāruarua ki ngā kōrero.

Mātua me tino kounga ā mātau rangahau. Me ū ki ngā paerewa matatika, ā, me tirotiro e ngā mātanga hei whakarite kei te tika (ka arotake aropātia). Ina taea ana ka whai mātau i ngā *kaupapa Māori* mō te rangahau.

**Kaikōmihana Gibson: Te takawaenga me te Whakawhiwhiti ā-Hapori**

Ka whakamahia e te Kōmihana a te Karauna ngā tikanga e whā hei whakatutuki i ngā mahi e rārangi i roto i Ngā Tikanga Ārahi

* Ngā wāhanga tūmataiti
* Ngā whakawātanga tūmatanui me ngā rōpū hui whiriwhiri kōrero
* Rangahau me te kaupapahere
* **Te takawaenga me te whakawhiwhiti ā-hapori**

**Te takawaenga me te Whakawhiwhiti ā-Hapori**

He mea hira te hono ki ngā hapori e uaua ana te toro atu, kāore i arohia atu rānei:

* Ngā kēnge
* Te hunga kore kāinga
* Te hunga kei rō whare herehere
* Te hunga hauā me rātau i he hauātanga ako, i pā ki ngā raruraru hinengaro hoki
* He uaua ake te toro ki ngā hapori whakapono

Ka whakawhitiwhiti mātau mā:

* Ngā hui whānau
* Ngā hui hapori
* Hui

He tino maha ngā tāngata i tiakina i rō hōhipera hinengaro hauā, ngā ratonga tautoko hauā ā-hapori, ngā hōhipera mate hinengaro me ngā kura motuhake. He mea huna ēnei tāngata me ngā mahi kino ki a rātau, ā, me whakaatu ēnei mea katoa.

Te Rōpū Tohutohu o Ngā Mōrehu:

* E herea ana e ā mātau Tikanga Ārahi
* 20 ngā mema o tēnei rōpū e rerekē ai te ira tangata me te mātāwaka, ā, kei roto he tāngata hauā
* Me whai wheako mai i ngā wāhi rerekē o te tūkinotanga
* He reo hira i roto i tēnei Uiui
* Kua tīmata ki te whāngai kōrero ki ā mātau whakatau

E arotahi ana ngā māngai ki te hono atu ki ngā hapori e uaua ana te toro atu me te whakarite ka rongohia rātau.

E mōhio ana mātau kāore ngā mōrehu katoa e ora ana i Aotearoa. Kei te tirotiro mātau ki ngā huarahi e taea ai ngā mōrehu kei tāwāhi te whakauru mai ki te Uiui.

He maha ngā huarahi a te Kōmihana a te Karauna hei whakamōhio haere tonu i ngā mōrehu me te hunga whai pānga:

* Paetukutuku
* Pukamata
* Ngā karere īmēra ka tukuna haeretia
* Pokapū whakapā
* Ka whakaroma matawātia ngā whakawātanga tūmatanui me te whakamāori ki te reo rotarota me ngā kupu hauraro
* Ka noho tonu ngā tāhopukanga o ngā whakawātanga tūmatanui ki te paetukutuku

Kei te 'noho tuwhera' mātau me te hiahia kia whakapā mai ngā mōrehu o ngā mahi tūkino kia whakapā mai ki tā mātau Pokapū whakapā ki te kōrero me pēhea tō whakauru mai.

Ki te kore koe kāore e taea e mātau tā mātau whāinga o te takahuri i ngā mahi tiaki tangata i Aotearoa.

**Heamana Satyanand: Kōrero whakakapi**

Kāore tēnei Uiui e rite ki ētahi atu

* He tino whānui Ngā Tikanga Ārahi
* E hia mano ngā tāngata ka torotoro atu mātau

I kī te Kāwanatanga me ētahi o ngā whakanōhanga whakapono ka whakauru mai rātau me te whiwhi akoranga mai i ngā kitenga.

Ka nui te whakakohuki o te tangohanga o ngā tamariki, ā, e tohu ana tēnei i te hira mō tēnei Uiui.

Ko tā mātau matakite ko te takahuri i te āhua o te tiaki tangata. Kia tutuki ai tēnei me aro atu tātau ki ā tātau mahi kino. Me whai mātau i ngā tautoko a Aotearoa kia eke ai tā mātau whāinga o te takahuri i te āhua o tā mātau tiaki i te hunga noho e whakaraerae ana.

Ka tukuna e mātau ngā pātai uaua mō:

* Te tikanga whakahāwea iwi
* Te kore e aro atu ki te hunga hauā
* Ngā raruraru pūnahanaha
* Ngā pānga tuku iho o ngā mahi tūkino

Ko te hiahia kia noho ko te Kōmihana te pou tohu i te ara hou mō tō tātau ao mai anō.

E mōhio ana ngā Kaikōmihana he mahi tino nui tēnei, me te aha kei te pūmau mātau ki te whakatutuki i tēnei.

**Rōia Tautoko Simon Mount: He pēhea te whakahaere o ngā whakawātanga tūmatanui**

Ko te rōpū Rōia Tautoko i te Uiui ko Simon Mount, Kerryn Beaton, Hanne Janes me Julia Spelman.

He maha ngā mahi a ngā Rōia:

* He whakahaere i ngā tūhuratanga e tū ai ngā whakawātanga tūmatanui
* Te tuku i ngā pātai mā te Kōmihana i ngā whakawātanga tūmatanui (ka manaakitia e rātau ngā mōrehu me te whakarite ka whai reo rātau)
* He tuku tohutohu ki te Kōmihana a te Karauna mō ōna mana me āna mahi

I ngā whakawātanga tūmatanui:

* Ka rongo ngā tāngata i ngā kōrero tika mō ngā mea i pā mai ina tiakina ana
* Ka herea ngā whakanōhanga me ngā kaiārahi mō ā rātau mahi
* Ka tirotirohia tūmatanuitia ngā ture me ngā kaupapahere hei ārai me te urupare ki ngā mahi tūkino

Ka taea ngā whakawātanga tūmatanui te whakahaere mā ngā tikanga rerekē:

* Ka tukuna pea ngā pātai tōtika kia noho haepapa ngā whakanōhanga me ngā tāngata
* Ka tuku whakaaturanga pea ngā mōrehu (ka hunaia ō rātau ingoa mēnā e hiahiatia ana). Kāore te tangata e herea ki te tuku whakaaturanga engari ia mēnā kei te hiahia ia
* Kei roto i ētahi whakawātanga ko tētahi matapakinga me ngā pūkenga
* Ka tirotiro ētahi whakawātanga ki ngā huringa me whakauru mai
* Tērā pea ka whakaurua mai ko ētahi o ngā mea i runga ake ki ngā whakawātanga

Ehara i te mea tino ū tēnei Uiui ki ngā whakahaere ture. He wāhanga nui tō ngā rōia engari kei te Kōmihana kē te mana o te Uiui.

Ngā tūhuratanga:

* Ka tīmata ia whakawātanga tūmatanui me tētahi tūhuratanga.
* Ka āta whakatakotoria atu te arotahi o te tūhuratanga me te whakawātanga i roto i tētahi **tuhinga whānuitanga**. Ko ngā take me ngā pātai ēnei mō te tūhuratanga – pērā i Ngā Tikanga Ārahi.

He paearu ā te Kōmihana hei āwhina i a ia ki te tīpako i ngā mea hei tūhura. Kei roto ēnei i Ngā Tikanga Ārahi.

Ina whiriwhiri ana he aha ngā take hei tūhura ka whai whakaaro ngā Kaikōmihana mō ēnei mea:

* Kua kapi i a mātau ngā wāhi rerekē (hei tauira, ngā whakanōhanga kāwanatanga, ngā kura me ngā hōhipera)?
* He kaha ngā whakapae mō tētahi whakanōhanga, rōpū rānei?
* He kaiwhakaatu, mōrehu, nanakia e whakapaetia ana, tuhinga, whakaaturanga hoki ā tātau?
* He raruraru pūnahanaha ēnei?
* Ka ngana mātau ki te whakauru mai i ngā tāngata me ngā whakahaere rerekē

Ka āwhina te tuhinga whānuitanga i te Uiui ki te kimi i ngā **kaiwhakauru matua** mō taua whakawātanga. Ko te kaiwhakauru matua he:

* Tangata tērā he wāhanga nui tōna i roto i te take e tūhuratia ana
* Tangata e tino kaingākau ana ki te take (hei tauira, he kairangahau)
* Tangata i whakahētia i roto i te tūhuratanga

Ka whiwhi ia tūhuratanga me ia whakawātanga tūmatanui i tētahi rōpū mahi:

* Ā kō ake nei ka whakaputaina tētahi **rōpū rōia**. Ka mātua whakarite mātau kia uru he tāngata Māori me Te Moananui-a-Kiwa. Ka whakaurua anō e mātau te hunga mātau ki te hauātanga.
* Ka tautokona ngā rōia e:
	+ Ngā kaitūhura
	+ Ngā kairangahau
	+ Ngā rōia
	+ Ētahi atu mātanga
* Ka kimihia e tēnei rōpū ngā tāngata me ngā tuhinga e hiahiatia ana mō te tūhuratanga me te whakawātanga tūmatanui

Ngā kaiwhakaatu:

* I haere mai pea ngā tāngata ki a mātau. Mēnā he rōia tō rātau kāore e mate ki te whakarerekē
* Ka tono pea mātau i ngā tāngata kia haere mai ki te tuku whakaaturanga
* Ka ahu mai pea ngā tāngata i ngā hui tūmataiti. **Kāore e whakahautia te tangata ki te whakauru mai**
* Kāore pea e taea te rongo mai i ngā tāngata katoa e hiahia ana ki te whakauru ki tētahi whakawātanga tūmatanui engari he ara anō mō rātau ki te whakauru mai (hei tauira, ngā wāhanga tūmataiti)

Ngā tuhinga me ngā kaiwhakaatu:

* Ka kitea pea e te rōpū rangahau o te Kōmihana a te Karauna
* **Ka taea pea ngā pānui whakature** te tuku i raro i te Ture Uiui. Ko te tikanga o tēnei ka taea e mātau te whakahau i te Kāwanatanga me ngā whakanōhanga ki te tuku mai i ngā tuhinga ka tonoa e mātau
* Ka taea anō e mātau te tono kia puta ake ngā kaiwhakaatu. **Kāore e whakahautia he mōrehu ki te haere atu**
* Kua whakahautia e te Kaitiaki Pūranga Matua a te Kāwanatanga (te tangata kei a ia te mana mō te rokiroki i ngā tuhinga a te Kāwanatanga) kia whakamutua te whakakore a ngā tari Kāwanatanga i ngā tuhinga
* Kua tukuna atu he pānui ki ngā whakanōhanga whakapono katoa kia pēnei anō
* Ka āhei atu ngā kaiwhakauru matua ki ngā tuhinga katoa e hiahia ana rātau kia tika ai te mahi i roto i te Uiui
* Ka tangohia, ka hunaia rānei ngā tauākī kia kore ai e mōhiotia ai ngā mōrehu

Ina reri ana tētahi tūhuratanga mō tētahi whakawātanga tūmatanui:

* Ka whakapuakina he rā me te wā
* He 1 ki te 3 wiki pea te roa o ngā whakawātanga tūmatanui
* Kāore anō kia whakatauhia ngā wāhi hui engari kei roto a Te Whanganui-a-Tara me Tāmaki Makaurau
* Ka whakaroma matawātia ngā whakawātanga. Ka āta whakahaerehia ēnei hei tiaki i te tūmataitinga o ngā kaiwhakaatu
* Ehara i te mea ka tae atu ngā Kaikōmihana katoa ki ia whakawātanga. Ka whiwhi tuhinga ngā Kaikōmihana katoa o ia whakawātanga kia tino mōhio ai rātau mō te take
* Ka whakahaerehia e ngā Kaikōmihana ngā mahi katoa i te whakawātanga kia **tika ai mō ngā kaiwhakauru katoa**. Kāore he motika ki te uiui – mā ngā Kaikōmihana e whakarite ko wai ka āhei ki te tuku pātai

I muri i tētahi whakawātanga tūmatanui ka whakaputaina he pūrongo o ngā kitenga. **Kāore e taea** e te Uiui te tuku:

* Kitenga taihara
* Kitenga ā-kiri tangata
* Kitenga whakawhiu

Ka **taea** e mātau te tuku kitenga mō ngā mea i pā mai, he aha i pā mai ai, ā, me pēhea te ārai i tēnei kia kaua e pā mai anō.

**E here ana mātau i raro i te ture kia tika te whakarite i te tangata. E kore e pā tētahi kitenga kōaro ki te tangata (ka whakapaetia, ka whakahētia rānei) me tōna kore mōhio mō te whakapae me te whai wāhi tika ki te urupare.**

**Ngā pātai**

**Ka taea e te Uiui te tirotiro ngā tūkinotanga i pā mai i muri i te tau 1999?**

Āe. Kei a mātau te tikanga ki te whakarongo ki ngā whakaaturanga i muri i te 1999.

**Ka whakamahia e te Uiui ōna mana ki te tiki tuhinga?**

Āe. Ka whakamahia e mātau tō mātau mana hei tūhura i ngā tuhinga.

**Ka taea e au te whakahīrau i ahau anō?**

He kaupapahere tā mātau kei runga i tā mātau paetukutuku. Kāore e whakahautia te tangata ki te kōrero atu ki te Kōmihana a te Karauna mō ngā mahi taihara.

Mēnā ka whakaputaina i tētahi hui tūmataiti ka noho matatapu engari ia mēnā ka **noho mōrea** tētahi tangata.

**Ka wātea mai he pūtea hei āwhina ki te utu mō tētahi rōia?**

Āe. Ka whakairihia ngā taipitopito ki tā mātau paetukutuku ina whiriwhirihia tēnei.

**He tukanga anō kei reira hei tuku i ngā āwangawanga ki Ngā Pirihimana o Aotearoa?**

Āe. He tukanga motuhake tā mātau hei tuku atu ki ngā Pirihimana.

**Ka whakaurua anō ngā mōhiohio mai i ngā hui tūmataiti ki te Uiui?**

He wāhanga tino hira ngā hui tūmataiti nō te Uiui engari ehara i te whakaaturanga **i raro oati**. Ka rongohia ngā mōhiohio mai i ngā hui tūmataiti e ngā Kaikōmihana ake, ā, ka whāngaia ki te pūrongo whakamutunga.

**Ka pēhea tā mātau whakawhitiwhiti me te hunga kei rō whare herehere me ngā rōpū he uaua ki te whakapā atu?**

He whakaaetanga tā mātau me Te Ara Poutama hei whakarite ka taea e ngā tāngata i rō whare herehere ki te whakapā mai i runga i te matatapu.

Kei te whakarite mahere mātau me pēhea te kōrero mai a te hunga 'uaua te whakapā mai'.

**Ki hea ahau tiki mōhiohio ai mō te Uiui?**

Kei te paetukutuku a te Kōmihana a te Karauna Ngā Tikanga Ārahi i roto i te reo Ingarihi māmā, Te Reo Māori, Te Reo Rotarota o Aotearoa, te Pānui Māmā me ngā reo e rima o Te Moananui-a-Kiwa.

He nui atu anō ngā mōhiohio mō te Uiui mō tā mātau paetukutuku, ā, ka whakahou haeretia e mātau. Ka taea anō e koe te waea atu, īmēra, te tuhi mai rānei mēnā e hiahia mōhiohio atu anō koe.

**He aha ā muri ake nei?**

Ka whakaputaina e mātau ngā tuhinga ā kō ake nei e whai ana i ngā mōhiohio atu anō mō ngā whakawātanga tūmatanui.

Ka tū tētahi **Whakawātanga hātepe** hei te Hereturikōkā me tētahi **Whakawātanga horopaki** i te Whiringa-a-nuku/Whiringa-ā-rangi.

Kua tīmata ngā mahi tūhuratanga mō ngā whakawātanga tūmatanui hei te 2020, ā, ka whakaputaina ērā ā kō ake nei.

He maha ngā tāngata kei te tautoko i ngā mahi o tēnei Uiui:

* Te rōpū rōia tautoko
* Ngā mōrehu, ō rātau whānau, hapū hoki
* Ngā kaimahi me te rōpū mahi tari o te Kōmihana
* Te Rōpū Tohutohu o Ngā Mōrehu
* He maha ētahi atu tāngata o Aotearoa me ngā kaiwhakaatu, ngā kaiwhakauru matua, ō rātau rōia me ētahi atu

Ehara tēnei i te mahi māmā, ā, ka puta ake ngā akoranga uaua. E mōhio ana mātau ka tautokona mātau e ngā tāngata maha ki te mahi i ēnei mahi hira mō Aotearoa.